ไตรมาส2ต่างชาติหดยอดรูดดิ่ง
มูลค่าหาย7.5%แต่ค้าออนไลน์ฮิตยอดขึ้นต่อเนื่อง
27 ต.ค. 2557

มูลค่าหาย7.5%แต่ค้าออนไลน์ฮิตยอดขึ้นต่อเนื่อง
ยอดธุรกรรมอีเพย์เมนต์ในไทยยังสดใส เว้นบัตรเครดิต ต่างชาติใช้มูลค่าลดลง 
ธนาคารแห่งประเทศไทย (ธปท.) รายงานธุรกรรมผ่านระบบชำระเงินและช่องทางต่างๆ ทางอิเล็กทรอนิกส์ หรือ ePayments ในไตรมาส 2 ปี 2557 พบว่ามีปริมาณทั้งสิ้น 584 ล้านรายการ เพิ่มขึ้นจากช่วงเดียวกันปีก่อน 12.99% และเพิ่มขึ้นจากไตรมาสก่อนหน้า 2% มูลค่าทั้งสิ้น 81.85 ล้านล้านบาท เพิ่มขึ้นจากช่วงเดียวกันปีก่อน 1.3% 
ทั้งนี้ หากแยกธุรกรรมการชำระเงินผ่านทางอิเล็กทรอนิกส์ออกมา จะพบว่ามีปริมาณรวม 553 ล้านรายการ คิดเป็นสัดส่วน 94.71% ของทั้งระบบ และมีมูลค่า 66.46 ล้านล้านบาท คิดเป็น 82.2% ของทั้งระบบ โดยรายการเพิ่มขึ้นจากช่วงเดียวกันปีก่อน 13.93% ส่วนมูลค่าโต 3.53% 
อย่างไรก็ตาม ในส่วนการชำระเงินด้วยบัตรอิเล็กทรอนิกส์มีการหดตัวลงมากที่สุด เนื่องจากปัจจัยฤดูกาลและความกังวลต่อสถานการณ์การเมือง ทำให้มูลค่าธุรกรรมลดลงจากไตรมาสก่อนหน้า 1.6% เหลือ 3.47 แสนล้านบาท แต่เพิ่มขึ้นจากระยะเดียวกันปีก่อน 6.85% 
นอกจากนี้ ยังพบว่าต่างชาติชำระเงินด้วยบัตรอิเล็กทรอนิกส์ในไทยลดลงมากที่สุด โดยมีมูลค่า 4 หมื่นล้านบาท หดตัว 7.5% จากช่วงเดียวกันปีก่อน ส่วนใหญ่ลดลงจากการใช้บัตรเครดิตผ่านเครื่องรูดบัตร ณ ร้านค้า แตกต่างจากช่วง 5 ปีที่ผ่านมาที่โตเฉลี่ยปีละ 15.9% โดยเป็นการลดในทิศทางเดียวกับจำนวนนักท่องเที่ยวต่างประเทศที่ลดลง
ขณะที่คนไทยยังใช้บัตรอิเล็กทรอนิกส์ในมูลค่ารวมสูงขึ้นต่อเนื่อง ทั้งบัตรเครดิตและบัตรเดบิต โดยไตรมาสนี้มีมูลค่า 2.81 แสนล้านบาท และ 2.61 หมื่นล้านบาท เพิ่มขึ้นจากช่วงเดียวกันปีก่อน 9.2% และ 7.2% ตามลำดับ 
“แต่เป็นที่น่าสังเกตว่าการใช้บัตรเครดิตของคนต่างชาติผ่านร้านค้าออนไลน์ในไทยไม่ได้รับผลกระทบจากสถานการณ์ทางการเมืองมากนัก ยังมีมูลค่าถึง 4,133 ล้านบาท เพิ่มขึ้น 4.5% จากช่วงเดียวกันปีก่อน สะท้อนแนวโน้มที่ดีขึ้นต่อเนื่อง” รายงานระบุ
สำหรับธุรกรรมบาทเน็ตมี 7.88 แสนรายการ เพิ่มขึ้นจากช่วงเดียวกันปีก่อน 3.21% คิดเป็นมูลค่า 53.16 ล้านล้านบาท เพิ่มขึ้น 3.4% ส่วน Bulk Payment มีปริมาณธุรกรรม 84.4 ล้านรายการ เพิ่มขึ้น 3.7% ขณะที่ ORFT มีมูลค่า 3.81 แสนล้านบาท เพิ่มขึ้น 11.56% 
ด้านการโอนเงินภายในธนาคารมูลค่า 7.48 ล้านล้านบาท เพิ่มขึ้น 2.06% และ 6.eMoney มีมูลค่า 1.4 หมื่นล้านบาท เพิ่มขึ้น 27.27% ส่วนการชำระเงินด้วยเช็ค ธปท. พบว่าคนไทยมีแนวโน้มใช้เช็คลดลง โดยมีปริมาณเช็ค 30.88 ล้านล้านรายการ สัดส่วน 5.29% ของทั้งระบบ ลดลงจากระยะเดียวกันปีก่อน 1.57% ส่วนมูลค่าการชำระด้วยเช็คมีทั้งสิ้น 15.4 ล้านล้านบาท คิดเป็นสัดส่วน 18.8% ลดลงจากช่วงเดียวกันปีก่อน 7.32%